CELEX: 32016D1774
Language: hu
Date: 2016-10-04 00:00:00
Title: A Bizottság (EU) 2016/1774 végrehajtási határozata (2016. október 4.) az Indiából importált, emberi fogyasztásra szánt akvakultúra-termékek szállítmányaira alkalmazandó szükségintézkedésekről szóló 2010/381/EU határozat módosításáról (az értesítés a C(2016) 6280. számú dokumentummal történt) (EGT-vonatkozású szöveg)

6.10.2016   
            
            
               HU
            
            
               Az Európai Unió Hivatalos Lapja
            
            
               L 271/7
            
         A BIZOTTSÁG (EU) 2016/1774 VÉGREHAJTÁSI HATÁROZATA
   (2016. október 4.)
   az Indiából importált, emberi fogyasztásra szánt akvakultúra-termékek szállítmányaira alkalmazandó szükségintézkedésekről szóló 2010/381/EU határozat módosításáról
   
      
         (az értesítés a C(2016) 6280. számú dokumentummal történt)
      
   
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az élelmiszerjog általános elveiről és követelményeiről, az Európai Élelmiszerbiztonsági Hatóság létrehozásáról és az élelmiszerbiztonságra vonatkozó eljárások megállapításáról szóló, 2002. január 28-i 178/2002/EK európai parlamenti és tanácsi rendeletre (1) és különösen annak 53. cikke (1) bekezdése b) pontjának ii. alpontjára,
   mivel:
   
               (1)
            
            
               A 178/2002/EK rendelet lefekteti az általánosságban az élelmiszerekre és a takarmányokra – konkrétan pedig az élelmiszer- és takarmánybiztonságra – az Unió és az egyes tagállamok szintjén vonatkozó alapelveket. A rendelet szükségintézkedések meghozatalát írja elő abban az esetben, ha nyilvánvaló, hogy a harmadik országból behozott élelmiszer vagy takarmány valószínűleg súlyos kockázatot jelent az emberek egészségére, az állatok egészségére vagy a környezetre, és tagállami intézkedésekkel nem lehet e kockázatot kielégítően kezelni.
            
         
               (2)
            
            
               A 96/23/EK tanácsi irányelv (2) kimondja, hogy az állatok és elsődleges állati eredetű termékek előállítását meg kell figyelni egyes anyagok és maradékanyagok élő állatokban, azok ürülékében, testnedveiben és szöveteiben, állati eredetű termékekben, takarmányban és ivóvízben történő kimutatása céljából.
            
         
               (3)
            
            
               A 2010/381/EU bizottsági határozat (3) előírja, hogy az emberi fogyasztásra szánt indiai akvakultúra-termékek szállítmányainak legalább 10 %-án vizsgálatot kell végezni farmakológiai hatóanyagok jelenlétének kimutatása céljából a 470/2009/EK európai parlamenti és tanácsi rendelet (4) 2. cikkének a) pontjában meghatározottak szerint, különös tekintettel a klóramfenikol, a tetraciklin, az oxitetraciklin és a klór-tetraciklin jelenlétének, valamint a nitrofurán metabolitjai jelenlétének kimutatására.
            
         
               (4)
            
            
               A hatósági vizsgálólaboratóriumok által végzett analitikai vizsgálatok eredménye azt mutatja, hogy az emberi fogyasztásra szánt indiai akvakultúra-termékek esetében nem kielégítő a megfelelési szint egyes maradékanyagok, nevezetesen a klóramfenikol, a tetraciklin, az oxitetraciklin és a klór-tetraciklin, valamint a nitrofurán metabolitjai jelenlétének tekintetében.
            
         
               (5)
            
            
               A Bizottság ellenőrző szolgálata által 2014 márciusában Indiában végzett ellenőrzés eredménye megerősíti, hogy az India által az akvakultúra-termékek maradékanyagszintjére vonatkozóan nyújtott garanciák jelentős mértékben a járulékos, lehalászás és exportálás előtti vizsgálati programokon alapulnak, és hogy ezek bizonyos fokig ellensúlyozzák az akvakultúra-gazdaságokban végzett hatósági vizsgálatok tekintetében hosszú ideje fennálló hiányosságokat, különösen azokat, amelyek miatt az állatgyógyászati készítmények használatára irányuló hatósági vizsgálatok messze nem kielégítőek. Mindazonáltal az a tény, hogy a járulékos programok keretében viszonylag kevés anyag jelenlétének vizsgálatára kerül sor, csökkenti az említett garanciák megbízhatóságát. A mai napig nem került sor az akvakultúra-gazdaságok hatósági megfigyelése tekintetében az ellenőrzési jelentésben megfogalmazott ajánlások kielégítő végrehajtására.
            
         
               (6)
            
            
               Ezért helyénvaló a 2010/381/EU határozatban rögzített intézkedéseket az Indiából importált, emberi fogyasztásra szánt összes akvakultúra-termék vonatkozásában kiigazítani. A vizsgálati kötelezettséget meg kell erősíteni, hogy az továbbra is elrettentse az indiai termelőket az említett anyagok helytelen használatától, és hogy minimalizálni lehessen az Európai Unióban élő emberek egészségét veszélyeztető kockázatokat.
            
         
               (7)
            
            
               Annak eredményeként, hogy a 2004/292/EK bizottsági határozat (5) 3. cikkének megfelelően bevezetésre került a Traces elnevezésű integrált számítógépes állat-egészségügyi rendszer, és hogy a laboratóriumi vizsgálatok eredményével kapcsolatos információk tekintetében javult a Traces rendszer behozatali moduljának használata, a tagállamokat mentesíteni kell a 2010/381/EU határozat 5. cikkének (2) bekezdésében rögzített negyedéves jelentéstételi kötelezettség alól.
            
         
               (8)
            
            
               A 2010/381/EU határozatot ezért ennek megfelelően módosítani kell.
            
         
               (9)
            
            
               Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
            
         ELFOGADTA EZT A HATÁROZATOT:
   1. cikk
   A 2010/381/EU határozat a következőképpen módosul:
   
               1.
            
            
               A 3. cikk (1) bekezdésének helyébe a következő szöveg lép:
               „(1)   A tagállamok megfelelő mintavételezési tervek segítségével biztosítják, hogy a területük állat-egészségügyi határállomásain importra bemutatott szállítmányok legalább 50 %-ából hatósági mintát vesznek. Ha a szállítmányt egynél több akvakultúrás létesítményből származó akvakultúra-termékek alkotják, minden egyes létesítményre vonatkozóan mintavételre kerül sor.”
            
         
               2.
            
            
               Az 5. cikk (2) bekezdését el kell hagyni.
            
         2. cikk
   Ennek a határozatnak a tagállamok a címzettjei.
   
      Kelt Brüsszelben, 2016. október 4-én.
      
         
            a Bizottság részéről
         
         Vytenis ANDRIUKAITIS
         
            a Bizottság tagja
         
      
   
   
      (1)  HL L 31., 2002.2.1., 1. o.
   
   
      (2)  A Tanács 1996. április 29-i 96/23/EK irányelve egyes élő állatokban és állati termékekben lévő anyagok és azok maradványainak ellenőrzésére szolgáló intézkedésekről (HL L 125., 1996.5.23., 10. o.).
   
      (3)  A Bizottság 2010. július 8-i 2010/381/EU határozata az Indiából importált, emberi fogyasztásra szánt akvakultúra-termékek szállítmányaira alkalmazandó szükségintézkedésekről (HL L 174., 2010.7.9., 51. o.).
   
      (4)  Az Európai Parlament és a Tanács 2009. május 6-i 470/2009/EK rendelete az állati eredetű élelmiszerekben előforduló farmakológiai hatóanyagok maradékanyag-határértékeinek meghatározására irányuló közösségi eljárásokról, a 2377/90/EGK tanácsi rendelet hatályon kívül helyezéséről és a 2001/82/EK európai parlamenti és tanácsi irányelv, valamint a 726/2004/EK európai parlamenti és tanácsi rendelet módosításáról (HL L 152., 2009.6.16., 11. o.).
   
      (5)  A Bizottság 2004. március 30-i 2004/292/EK határozata a Traces rendszer bevezetéséről és a 92/486/EGK határozat módosításáról (HL L 94., 2004.3.31., 63. o.).